งบบริษัทสุดยอดแย่
ต้องยอมรับกันอีกเช่นกันว่า ผลการดำเนินงานในแต่ละงวดบัญชีเปรียบเหมือนอีกปัจจัยหลักที่บ่งบอกถึงคุณภาพของบริษัท ความสามารถทางธุรกิจ ความแข็งแกร่งของบริษัท รวมไปถึงการบริหารจัดการของผู้บริหารว่ามีฝีมือในการจัดการดีเยี่ยมขนาดไหน
21 ก.พ. 2559

–เส้นทางนักลงทุน–
 
ต้องยอมรับกันอีกเช่นกันว่า ผลการดำเนินงานในแต่ละงวดบัญชีเปรียบเหมือนอีกปัจจัยหลักที่บ่งบอกถึงคุณภาพของบริษัท ความสามารถทางธุรกิจ ความแข็งแกร่งของบริษัท รวมไปถึงการบริหารจัดการของผู้บริหารว่ามีฝีมือในการจัดการดีเยี่ยมขนาดไหน
สิ่งเหล่านี้จะเป็นผลชี้วัดที่ดีให้กับนักเล่นหุ้นไม่ว่าเป็นแนววีไอ หรือแนวเทคนิคก็ตาม ซึ่งล้วนอิงผลการดำเนินงานเป็นอันดับแรกๆ ของการพิจารณาการลงทุน
ส่วนบริษัทไหนผลการดำเนินงานออกมาแย่ หรือเรียกอีกอย่างว่า “ห่วยแตก” ซึ่งจะทำให้นักลงทุนเมินหนีไปชั่วขณะ เพราะถือว่าความสามารถของการกำไรสุทธิเริ่มอ่อนแอลงไป
ผลที่ตามมา คือ อาจเกิดแรงเทขายหุ้นออกมาอย่างหนัก
ทั้งนี้ งบสำหรับปี สิ้นสุดวันที่ 31 ธันวาคม 2558 เริ่มทยอยออกมาให้เชยชมเรื่อยๆ มีทั้งกำไรสุทธิดี และกำไรสุทธิไม่ดี
อย่างไรก็ดี “ข่าวหุ้นธุรกิจ” กับสะดุดที่บริษัทขาดทุนหนัก โดยมีการสำรวจมาให้นักลงทุนเชยชมก่อนจะมีการประกาศงบหมด ซึ่งมีการพิจารณาไปที่บริษัทมีอัตรากำไรสุทธิแย่ และอีกส่วนอัตราเปลี่ยนแปลงแย่ ผลดังกล่าวก็พบว่า มีหุ้น PSL, NINE, SSI, NBC และ SMART
บริษัท พรีเชียส ชิพปิ้ง จำกัด (มหาชน) หรือ PSL มีการรายงานผลการดำเนินงาน สำหรับปี สิ้นสุดวันที่ 31 ธันวาคม 2558 บริษัทขาดทุนสุทธิ 2,425.78 ล้านบาท หรือ 1.82 บาทต่อหุ้น ขาดทุนไป 2,345.57 ล้านบาท หรือลบไป 2,923.99% จากงวดเดียวกันของปีก่อนขาดทุนเพียง 80.22 ล้านบาท หรือ 0.08 บาทต่อหุ้น
สาเหตุที่ส่งผลให้บริษัทขาดทุนต่อเนื่องนั้น เนื่องจากในปี 58 เป็นหนึ่งในปีที่แย่ที่สุดของตลาดเรือเทกอง ค่าเฉลี่ยดัชนี BDI สำหรับทั้งปีอยู่ที่ 719 จุด ซึ่งสูงกว่าตัวเลขดัชนีที่ต่ำที่สุดในอดีตที่ผ่านมาเพียง 4 จุดส่งผลให้มีปริมาณการสั่งต่อเรือใหม่เกือบน้อยที่สุดในประวัติการณ์ การสั่งต่อเรือเดิมก็ถูกทำให้ล่าช้าหรือเลื่อนเวลาออกรับเรือออกไปอันเนื่องมาจากสถานะทางการเงินไม่ว่าของผู้ซื้อหรืออู่ต่อเรือ
บริษัท เนชั่น อินเตอร์เนชั่นแนล เอ็ดดูเทนเมนท์ จำกัด (มหาชน) หรือ NINE มีการรายงานผลการดำเนินงาน สำหรับปี สิ้นสุดวันที่ 31 ธันวาคม 2558 บริษัทขาดทุนสุทธิ 18.35 ล้านบาท หรือ 0.108 บาทต่อหุ้น ขาดทุนไป 20.08 ล้านบาท หรือลบไป 1,163.09% จากงวดเดียวกันของปีก่อนที่มีกำไร 1.73 ล้านบาท หรือ 0.01 บาทต่อหุ้น
สาเหตุที่ส่งผลให้บริษัทกลับมาขาดทุนในปี 2558 เป็นผลจากรายได้จากการจำหน่ายสื่อสิ่งพิมพ์ลดลงร้อยละ 2 โดยเฉพาะรายได้จากการจำหน่ายพ๊อคเก๊ตบุ๊คลดลงร้อยละ 28 และรายได้จากการจำหน่ายสิ่งพิมพ์ต่างประเทศลดลงร้อยละ 17 นอกจากนี้ รายได้จากการให้บริการลดลงร้อยละ 24 เนื่องจากรายได้จากการรับจ้างผลิต จำหน่าย และบริการอื่นจากสิ่งพิมพ์ต่างประเทศลดลงร้อยละ 8 และรายได้จากการขายโฆษณาและรับจ้างผลิตรายการในทีวีดิจิตตอลลดลงร้อยละ 52
บริษัท สหวิริยาสตีลอินดัสตรี จำกัด (มหาชน) หรือ SSI มีการรายงานผลการดำเนินงาน สำหรับปี สิ้นสุดวันที่ 31 ธันวาคม 2558 บริษัทขาดทุนสุทธิ 40,840.17 ล้านบาท หรือ 1.27 บาทต่อหุ้น ขาดทุนไป 35,937.14 ล้านบาท หรือลบไป 732.96% จากงวดเดียวกันของปีก่อนขาดทุน 4,903.03 ล้านบาท หรือ 0.15 บาทต่อหุ้น
สาเหตุที่ส่งผลให้บริษัทขาดทุนขนาดหนัก จนต้องขึ้นเครื่องหมาย SP ซึ่งอาจเข้าข่ายอาจถูกเพิกถอน หลังจากในปี 58 เป็นปีที่แย่ที่สุดซึ่งเป็นผลขาดทุนจากการ ดำเนินงานของส่วนงานที่ยกเลิก 38,037 ล้านบาท โดยผล ประกอบการลดลงเนื่องจากปริมาณขายและส่วนต่างระหว่างราคา ขายกับวัตถุดิบที่ลดลงของธุรกิจเหล็กแผ่นรีดร้อน รวมถึงมีขาดทุน การดำเนินงานของส่วนงานที่ยกเลิก
บริษัท สมาร์ทคอนกรีต จำกัด (มหาชน) หรือ SMART มีการรายงานผลการดำเนินงาน สำหรับปี สิ้นสุดวันที่ 31 ธันวาคม 2558 บริษัทขาดทุนสุทธิ 13.76 ล้านบาท หรือ 0.0299 บาทต่อหุ้น ขาดทุนไป 55.48 ล้านบาท หรือลบไป 133% จากงวดเดียวกันของปีก่อนที่มีกำไร 41.72 ล้านบาท หรือ 0.1022 บาทต่อหุ้น
สาเหตุที่ส่งผลให้บริษัทกลับมาขาดทุนในปี 2558 เป็นผลกระทบจากการชะลอตัวของภาวะเศรษฐกิจภายในประเทศแล้ว การเข้ามาทำตลาดของคู่แข่งในพื้นที่ฝั่งตะวันออกซึ่งเป็นพื้นที่การขายของบริษัท ส่งผลให้ราคาเฉลี่ยของราคาจำหน่ายลดลง ทำให้กำไรขั้นต้นของบริษัทลดลง ส่วนรายได้อื่นๆ ในปี 2558 ที่ลดลงเมื่อเปรียบเทียบกับปีที่ผ่านมานั้น เกิดจากปี 2557 บริษัทมีรายได้พิเศษจากการการแบ่งขายที่ดินเปล่าซึ่งไม่ได้ใช้ประโยชน์ให้กับ บริษัท ซีซีพี เพวิ่งสโตนส์ จำกัด (บริษัทในกลุ่ม CCP) เพื่อใช้ในการดำเนินธุรกิจจำนวน 21.98 ล้านบาท
โดยทั่วไปแล้วเป็นเรื่องปกติสำหรับบริษัทที่ขาดทุนอย่างหนัก ซึ่งดูจากข้อมูลแล้วล้วนเป็นส่วนของธุรกิจหลักทั้งสิ้น แล้วงานนี้ หากผู้บริหารไม่รีบแก้ไข ผลการดำเนินงานในช่วงบัญชีต่อไปอาจจะยังคงแย่
นี่แหละจึงกลายเป็นบริษัทที่อัตรากำไรสุทธิและอัตราเปลี่ยนแปลงยอดแย่ในปี 2558 ไปโดยปริยาย!!
…
 
บริษัทมีผลขาดทุนสุทธิสำหรับปี 2558